Žolblakės
Žolblakės (sin. žolinės blakės) (lot. Miridae, angl. Leaf bugs, Plant bugs, Grass bugs; vok. Weichwanzen; rus. Слепняки) – blakių pobūrio šeima. Tai didžiausia blakių pobūrio (Heteroptera) šeima. Pasaulyje žinoma daugiau nei 10 000 rūšių, randamos ir aprašomos naujos rūšys. Lietuvoje šiuo metu rasta 125 žolinių blakių rūšių. Tai maži, sausumos vabzdžiai, dažniausiai ovalūs, ištęsti, iki 12 mm ilgio. Kai kurie ryškiaspalviai, kiti margi, treti - tamsūs. Kai kurios rūšys tam tikrais gyvenimo etapais imituoja skruzdes. Dauguma yra žemės ūkio kenkėjai, nors kai kurios rūšys (pvz.: Deraeocoris nebulosus) naudojamos kaip biokontrolės agentas prieš erkes ir skydamarius. Dauguma rūšių maitinasi augalų sultimis. Paplitusios visame pasaulyje.